Բայց մի լավ նորություն ունեմ` ձեզ համար: Ձեզ չեն բռնելու, չեն ձերբակալելու, գուցե մի քանիսին` ձեւի համար բերման ենթարկեն, բայց բոլորիդ ոչ, մեծ մասիդ թողնելու են, որ շարունակեք քայլել այն փողոցով, այն մարդկանց տների դիմացով, որտեղ հայհոյել եք: Դուք պետք եք, դուք անհրաժեշտություն եք, առանց ձեզ հնարավոր չէ` հաղթել ընտրություններում, սեփական ժողովրդին: Չասեք, որ դուք իրականում թաղի խուժանը չեք, այլ այս ամենից եւ սրանցից զզված խավ, որ էլ չի դիմանում եւ հարմար առիթի էր սպասում, որ ազգային զարթոնքի եւ համընդհանուր այս ըմբոստության մասը կազմի, առաջամարտիկը դառնա: Չասեք, որովհետեւ ես չեմ հավատում եւ ոչ ոք չի հավատա, որ դուք այսքան բառ գիտեք, եւ այսքան բառով կարող եք նախադասություն կազմել…